Eclipse solar do 12 de agosto de 2026

dereita|miniatura|280x280px
A **eclipse solar do 12 de agosto de 2026** será unha eclipse solar total. É a seguinte europea despois das que tiveron lugar o 11 de agosto de 1999 no norte de Francia, o sur de Bélxica, Luxemburgo, o sur de Alemaña, Austria, Hungría, o norte de Iugoslavia e Bulgaria; e o 29 de marzo de 2006 na illa de Kastelórizo en Grecia e o sur da Rusia europea. Esta será visíbel como total no extremo norte da Siberia rusa, no extremo oeste de Islandia, na illa danesa de Groenlandia e na maior parte da metade norte de España, ben como nunha pequena extremidade nordeste de Portugal, no distrito de Braganza.

A eclipse comezará a apreciarse como parcial no estado estadounidense de Alasca ao redor das 07:30 da mañá. Posteriormente, na costa siberiana de Rusia, no mar de Láptev, comezará a eclipse total sobre as 24:00 horas. A banda ou franxa de totalidade da eclipse cruzará as rexións polares do norte e pasará moi preto do Polo norte, onde se acadará un 98,6% de ocultación do disco solar. A sombra da Lúa sobre o Sol proxectarase posteriormente sobre zonas escasamente poboadas da illa danesa de Groenlandia (aproximadamente, 13:30) e terá o seu máximo á altura da costa noroeste de Islandia ás 15:45 horas. Posteriormente a eclipse percorrerá o océano Atlántico cara á península ibérica. Logo percorrerá España en dirección sueste a última hora da tarde (20:30 horas) e finalizará coa posta de sol nas illas Baleares. A eclipse acabará véndose como parcial ao solpor en augas de Cabo Verde pouco antes das 19:00 horas.

En Islandia a eclipse verase como total na súa capital, Reiquiavik.

En España a eclipse poderá ser observada como como total nas seguintes capitais de provincia alfabeticamente: Bilbao, Burgos, Castelló, A Coruña, Cuenca, Guadalaxara, León, Lleida, Logroño, Lugo, Oviedo, Palencia, Palma de Mallorca, Santander, Segovia, Soria, Tarragona, Teruel, Valencia, Valladolid, Vitoria e Zaragoza. Tanto en Huesca como en Zamora e parte da cidade de Madrid quedan no límite de totalidade, co que debido a imperfeccións da superficie lunar é moi probable que a eclipse se vexa só como parcial ou que, de ser total, sexa inapreciable a súa totalidade polo ollo humano. Os centros urbanos de Madrid e Barcelona quedan totalmente fóra da banda de totalidade, pois esta pasa xusto entre ambas as cidades, aínda que si será total nalgunhas partes do municipio de Madrid, alí a eclipse non durará máis que un poucos segundos, non superando en ningún caso os 15 segundos. De entre todas as capitais provinciais españolas mencionadas será Oviedo onde a magnitude (1,015) e a duración da fase de totalidade eclipse (1m 48s) serán maiores. A liña central da eclipse (ou de máxima magnitude e duración) seguirá en territorio peninsular español, aproximadamente, unha traxectoria lixeiramente curva trazada entre a localidade asturiana de Luarca e a castellonenca de Peníscola. Nunha localización lixeiramente ao leste de Luarca a duración da fase de totalidade (1m 50s) e a magnitude da eclipse (1,017) serán as máximas dentro do territorio terrestre español.

Ademais, a eclipse poderá verse como parcial en Canadá, algunhas zonas do norte de Estados Unidos, na práctica totalidade de Europa e na parte occidental do continente africano.

## Importancia da eclipse en España 
A eclipse de 12 de agosto de 2026 será a primeira eclipse total que se producirá sobre España desde 1912. Ademais, a outra localización visible en terra é en Islandia, onde a probabilidade da súa observación debido ás nubes é menos posible. Isto fai que na práctica, España sexa o único lugar con boas posibilidades para que sexa visible a eclipse, pero non sen dificultade. En España, a observación deste fenómeno producirase á tarde, a unha altura sobre o horizonte de entre 12,5º en Candelago (Corme Aldea, Ponteceso) e 1,4 º en Menorca. 

Para a coordinación desta e as seguintes eclipses creouse por parte da Comisión Nacional de Astronomía, a Comisión Nacional da Eclipse. Ademais existen numerosas outras iniciativas para o evento. Tamén se creou unha comisión interministerial respecto disto e están xa publicadas no BOE as restricións de tráfico para o evento.
miniatura|Mapa das eclipses en España entre 2026 e 2028

## Contexto histórico 
Deuse unha eclipse total en España o 30 de agosto de 1905 que seguiu un camiño similar. A antepenúltima eclipse total de Sol viuse o 17 de abril de 1912; foi unha eclipse híbrida da que, aínda que teoricamente foi total sobre territorio español, a maioría das testemuñas directas dixeron que foi anular (pois a duración da fase de totalidade estimada era inferior ao segundo, nunha franxa de arredor de 1 quilómetro de ancho). A penúltima eclipse total de Sol que tivo lugar no Estado español pasou polas provincias canarias de Tenerife e As Palmas, así como pola provincia do Sahara, o 2 de outubro de 1959. A última eclipse total solar en España produciuse o 30 de xuño de 1973, cando.se produciu unha eclipse de Sol no centro de África que puido apreciarse como total desde as augas do Sahara español. Desde terra, na provincia española do Sahara chegou a apreciarse como case total. Segundo datos da NASA, alcanzouse unha ocultación maior do 99,995 % do disco solar no pobo de La Güera, pasando a banda de totalidade da eclipse a pouco menos de 500 metros da costa.

A seguinte eclipse total visible desde España ocorrerá o 2 de agosto de 2027. Aínda que será unha eclipse de moita maior magnitude que esta, só poderá verse como total desde o extremo sur de Andalucía, ademais de en Ceuta e en Melilla.

## Algunhas cidades onde a eclipse de agosto de 2026 é total 
## Notas 
## Véxase tamén 
* http://eclipse.gsfc.nasa.gov/SEplot/SEplot2001/SE2026Aug12T.GIF